AN COIMISIÚN EORPACH An Bhruiséil,24.11.2022 COM(2022) 651 final 2022/0388(NLE) Togra le haghaidh CINNEADH ÓN gCOMHAIRLE maidir leis an seasamh atá le glacadh thar ceann an Aontais Eorpaigh laistigh de Choiste Speisialaithe an Aontais agus na Ríochta Aontaithe um Fhuinneamh arna bhunú leis an gComhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile, maidir le socruithe trádála leictreachais idir an tAontas agus an Ríocht Aontaithe.



MEABHRÁN MÍNIÚCHÁIN 1.Ábhar an togra Baineann an togra seo leis an gcinneadh lena mbunaítear an seasamh a ghlacfar thar ceann an Aontais i gCoiste Speisialaithe an Aontais agus na Ríochta Aontaithe um Fhuinneamh (dá ngairtear ‘Coiste Speisialaithe’ anseo feasta) a bunaíodh faoin gComhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile (an ‘Comhaontú Trádála agus Comhair’) i dtaca leis an nglacadh atá beartaithe ar Mholadh chuig gach Páirtí maidir lena n‑iarrataí ar oibreoirí córais tarchurtha (‘OCTanna’) le haghaidh leictreachais i bhfianaise nósanna imeachta teicniúla a ullmhú le haghaidh úsáide éifeachtúla d’idirnascairí leictreachais. 2.Comhthéacs an togra 2.1.An Comhaontú Trádála agus Comhair idir an tAontas agus an Ríocht Aontaithe Is é is aidhm don Chomhaontú Trádála agus Comhair comhar a bhunú idir an tAontas Eorpach agus an Ríocht Aontaithe inter alia i réimse an fhuinnimh. Áirítear leis an Teideal Fuinnimh VIII de Cheannteideal a hAon de Chuid a Dó (Trádáil, Iompar, Iascaigh agus Socruithe Eile) tiomantais maidir le trádáil thar na hidirnascairí leictreachais. Go háirithe, áirítear leis an Teideal Fuinnimh agus Iarscríbhinn 29 a ghabhann leis an gComhaontú Trádála agus Comhair forálacha arb é is aidhm dóibh forbairt a dhéanamh ar nós imeachta nua maidir le hacmhainneacht a leithdháileadh ar idirnascairí leictreachais ag creat ama na margaí lá roimh ré. Bunófar an nós imeachta sin ar an tsamhail maidir le ‘cúpláil toirte scaoilte ilréigiúin’, laistigh de chreat ama sonrach. Ina theannta sin, leis an gComhaontú Trádála agus Comhair cuirtear de thiomantas ar gach Páirtí a áirithiú go gcuirfear an t‑uasleibhéal acmhainneachta d’idirnascairí leictreachais ar fáil, agus go mbeidh urraim ag an am céanna don ghá a áirithiú go n‑oibreoidh an córas go slán agus go mbainfear an úsáid is éifeachtúla as córais. Tá rialacha an Chomhaontaithe Trádála agus Comhair i bhfeidhm ón 1 Eanáir 2021. 2.2.Coiste Speisialaithe an Aontais agus na Ríochta Aontaithe um Fhuinneamh Téann Coiste Speisialaithe an Aontais agus na Ríochta Aontaithe um Fhuinneamh (an ‘Coiste’), arna bhunú le hAirteagal 8(1), pointe (l) den Chomhaontú Trádála agus Comhair, i ngleic le hábhair arna gcumhdach le Teideal VIII um Fhuinneamh de Cheannteideal a hAon de Chuid a Dó (Trádáil, Iompar, Iascaigh agus Socruithe eile). Mar a fhoráiltear le hAirteagal 8(4), pointí (a) agus (c) den Chomhaontú Trádála agus Comhair, tá sé de chumhacht ag an gCoiste faireachán agus athbhreithniú a dhéanamh ar chur chun feidhme an Chomhaontaithe Trádála agus Comhair ina réimse inniúlachta agus feidhmiú ceart an Chomhaontaithe a áirithiú. Tá sé de chumhacht aige cinntí a ghlacadh, lena n‑áirítear aon leasú, agus moltaí maidir le gach ábhar dá bhforáiltear leis an gComhaontú Trádála agus Comhair nó dar tharmlig an Chomhairle Comhpháirtíochta a cuid cumhachtaí don Choiste sin de bhun Airteagal 7(4), pointe (f) den Chomhaontú Trádála agus Comhair. Sonraítear an chumhacht sin tuilleadh i dTeideal VIII um Fhuinneamh de Cheannteideal a hAon de Chuid a Dó den Chomhaontú Trádála agus Comhair, lena bhforáiltear go bhfuil sé de chúram ar an gCoiste Speisialaithe sonrach sin, inter alia, moltaí a sholáthar, lena n‑áirítear ar shaincheisteanna amhail socruithe trádála maidir le húsáid éifeachtúil idirnascairí de bhun Airteagail 311 go 313, Airteagal 317 agus Iarscríbhinn 29 a ghabhann leis an gComhaontú Trádála agus Comhair. Foráiltear le hAirteagal 8(7) den Chomhaontú Trádála agus Comhair go mbeidh ionadaí de chuid an Aontais agus ionadaí as an Ríocht Aontaithe ina gcomhchathaoirligh ar na Coistí Speisialaithe (lena n‑áirítear an coiste maidir le Fuinneamh). Mar a fhoráiltear in Airteagal 10(2) den Chomhaontú Trádála agus Comhair, glactar le cinntí agus le moltaí Coiste trí chomhthoil na bPáirtithe. 2.3.Gníomh beartaithe an Choiste Tá an Coiste chun Moladh a ghlacadh do na Páirtithe maidir le forbairt na socruithe trádála leictreachais dá bhforáiltear faoin gComhaontú Trádála agus Comhair (‘an gníomh beartaithe’). Tá Moladh an Choiste dírithe ar na Páirtithe maidir le dhá shaincheist shonracha. Ar dtús, chun a dheimhniú, amhail a Mholadh do na Páirtithe, an réamh‑mholadh arna sholáthar an 22 Eanáir 2021 ag Ard‑Stiúrthóireacht an Fhuinnimh agus ag Roinn Gnó, Fuinnimh agus Straitéise Tionsclaíche Rialtas na Ríochta Aontaithe don Aontas agus d’oibreoirí córais tarchurtha na Ríochta Aontaithe i gcomhair leictreachais. Eisíodh an réamh‑mholadh sin sular chuir an Coiste tús lena chuid oibre agus iarradh ar na hoibreoirí córais tarchurtha tús a chur le hullmhú nósanna imeachta teicniúla le haghaidh úsáid éifeachtúil idirnascairí leictreachais. Ansin, leagtar amach iarraidh sa Mholadh, ag aithint na hoibre atá déanta cheana féin ag na hoibreoirí córais tarchurtha, go soláthródh na hoibreoirí córais tarchurtha faisnéis bhreise. Cuideoidh an fhaisnéis bhreise sin leis an gCoiste a chuid oibleagáidí a chur i gcrích faoi Airteagal 312(1) agus Airteagal 317(2) den Chomhaontú Trádála agus Comhair, go háirithe cuideoidh sé chun cinneadh a dhéanamh ar an gcaoi a bhféadfaí socruithe trádála leictreachais a fhorbairt ar an mbealach is fearr. Ba cheart don Choiste an gníomh beartaithe a ghlacadh chomh luath agus is féidir, ag an gcéad chruinniú eile dá chuid nó trí mheán nós imeachta i scríbhinn atá leagtha amach in Iarscríbhinn I a ghabhann leis an gComhaontú Trádála agus Comhair, cibé acu is túisce. 3.An seasamh a bheidh le glacadh thar ceann an Aontais 3.1.1.Moladh lena ndeimhnítear an réamh‑mholadh arna sholáthar ag na Páirtithe d’oibreoirí córais tarchurtha chun tús a chur le hullmhú nósanna imeachta teicniúla maidir le húsáid éifeachtúil idirnascairí leictreachais An 22 Eanáir 2021, sholáthair Ard‑Stiúrthóireacht Fuinnimh an Choimisiúin Eorpaigh agus Roinn Gnó, Fuinnimh agus Straitéise Tionsclaíche Rialtas na Ríochta Aontaithe réamh‑mholadh dá n‑oibreoirí córais tarchurtha faoi seach inar iarradh orthu tús a chur le hullmhú nósanna imeachta teicniúla maidir le húsáid éifeachtúil idirnascairí leictreachais. Soláthraíodh é tar éis don Aontas tús a chur leis an gComhaontú Trádála agus Comhair a chur i bhfeidhm go sealadach agus sular thosaigh an Coiste ar a chuid oibre. Leis an réamh‑mholadh, cuireadh ar a gcumas do na hoibreoirí córais tarchurtha go háirithe tús láithreach a chur le hullmhú nósanna imeachta teicniúla maidir le húsáid éifeachtúil idirnascairí leictreachais ag an gcéim lá roimh ré. Agus leis an réamh‑mholadh sin, tugadh an bunús freisin d’obair na n‑oibreoirí córais tarchurtha ar ghnéithe eile d’úsáid éifeachtúil idirnascairí leictreachais, atá leagtha amach in Airteagal 311(1) den Chomhaontú Trádála agus Comhair, mar ríomh acmhainneachta, bainistiú ar phlódú nó éifeachtúlacht trádála ar idirnascairí leictreachais a fheabhsú ag creataí ama eile seachas lá roimh ré, de réir mar is iomchuí agus nuair is iomchuí. Is pointe tagartha áisiúil é i gcónaí dá bhrí sin agus é mar threoir do na hoibreoirí córais tarchurtha chun leanúint lena gcuid oibre cé go dtugtar an obair a bhfuil tosaíocht léi do thrádáil leictreachais ag an gcreat ama lá roimh ré.

Toisc gur thosaigh an Coiste ag feidhmiú le linn 2021, is iomchuí anois é go ndeimhníonn sé bailíocht an réamh‑mholaidh sin le haghaidh obair eile na n‑oibreoirí córais tarchurtha. Tá an seasamh atá le glacadh thar ceann an Aontais sa Choiste dá bhrí sin beartaithe chun tacaíocht a thabhairt don ghlacadh a dhéanfaidh an Coiste, de bhun Airteagal 311(1) agus (2), Airteagal 312(1) agus Airteagal 317(2) den Chomhaontú Trádála agus Comhair, ar Mholadh do gach Páirtí lena ndeimhnítear mar a Mholadh do na Páirtithe an réamh‑mholadh a chuir na Páirtithe ar fáil do na hoibreoirí córais tarchurtha an 22 Eanáir 2021, ag iarraidh orthu tús a chur le hullmhú nósanna imeachtaí teicniúla maidir le húsáid éifeachtúil idirnascairí leictreachais. 3.1.2.Moladh do na Páirtithe maidir le hiarraidh chuig na hoibreoirí córais tarchurtha le haghaidh breis faisnéise maidir leis an measúnú costais is tairbhe agus tograí imlíne na nósanna imeachta teicniúla De réir Airteagal 312(1) den Chomhaontú Trádála agus Comhair, glacfaidh an Coiste, ar bhonn tosaíochta, na céimeanna is gá chun a áirithiú go bhforbróidh oibreoirí córais tarchurtha i gcomhair leictreachais socruithe ina leagfar amach na nósanna imeachta teicniúla le haghaidh leithdháileadh acmhainneachta agus bainistiú ar phlódú ag an gcreat ama lá roimh ré laistigh d’am líne sonrach atá leagtha amach i gCuid 2 d’Iarscríbhinn 29 den Chomhaontú Trádála agus Comhair. De bhun Airteagal 317(2) den Chomhaontú Trádála agus Comhair, féadfaidh an Coiste a mholadh go n‑iarrfaidh gach Páirtí ar a oibreoirí córais tarchurtha na nósanna imeachta teicniúla a ullmhú maidir le húsáid éifeachtúil idirnascairí leictreachais. Bunaithe ar an réamh‑mholadh arna eisiúint ag Ard‑Stiúrthóireacht Fuinnimh an Choimisiúin Eorpaigh agus ag Roinn Gnó, Fuinnimh agus Straitéise Tionsclaíche Rialtas na Ríochta Aontaithe an 22 Eanáir 2021, rinne oibreoirí córais tarchurtha an Aontais agus na Ríochta Aontaithe measúnú costais is tairbhe agus d’ullmhaigh siad tograí imlíneacha mar chéad chéim chun na nósanna imeachta teicniúla a fhorbairt le haghaidh na socruithe trádála leictreachais idir an tAontas agus an Ríocht Aontaithe. San anailís a seachadadh don Choimisiún an 26 Aibreán 2021, thángthas ar an gconclúid gur féidir, go teoiriciúil, socruithe a fhorbairt a chomhlíonfadh na coinníollacha le haghaidh cúpláil toirte scaoilte ilréigiúin mar a leagtar amach in Iarscríbhinn 29 a ghabhann leis an gComhaontú Trádála agus Comhair (ar a dtugtar réiteach ‘an leabhair réamhordaithe’). Bhain oibreoirí córais tarchurtha an Aontais agus na Ríochta Aontaithe de thátal as freisin áfach nach mbeadh an réiteach sin inmhianaithe, toisc go mbeadh rioscaí tromchúiseacha ann dá bharr maidir le cúbláil mhargaidh agus cur isteach ar an margadh. Dheimhnigh ACER an imní sin go follasach ina thuairim, agus roinn sé é sin leis an gCoimisiún an 7 Bealtaine 2021. Rinne oibreoirí córais tarchurtha an Aontais agus na Ríochta Aontaithe measúnú ar réiteach eile chun na socruithe trádála leictreachais a fhorbairt, ar a dtugtar réiteach ‘leabhar orduithe coiteann’. Leis sin áfach d’éileofaí Rialachán (AE) 2015/1222 ón gCoimisiún lena mbunaítear treoirlíne maidir le leithdháileadh acmhainneachta agus le bainistiú ar phlódú (‘Rialachán CACM’). Tá an réiteach molta sin bunaithe ar an hipitéis go bhféadfaí creat ama reatha na gcéimeanna nós imeachta laistigh den Chúpláil Mhargaidh Amháin Lá Roimh Ré, mar a leagtar amach sa Rialachán‑CACM, a athrú chun freastal ar pharaiméadair agus ar phróisis trádála na Ríochta Aontaithe. Sa mheasúnú a rinne na hoibreoirí córais tarchurtha, agus tacaíocht acu ó thuairim ACER, cheanglófaí freisin le réiteach an leabhair orduithe choiteann, in éineacht le nósanna imeachta teicniúla a fhorbairt agus athruithe a chur ar an Rialachán‑CACM, go ndéanfaí anailís theicniúil bhreise chasta ar a fhéidearthacht agus ar a thréimhse cur chun feidhme fada ag dul go suntasach thar an amlíne bhunaidh a leagtar amach in Iarscríbhinn 29 den Chomhaontú Trádála agus Comhair, agus chaithfí an réiteach sin a thástáil agus a fhíorú lena linn. I bhfianaise na dtorthaí sin, a pléadh ag cruinniú den Choiste an 30 Márta 2022, breithníonn an Coimisiún agus Rialtas na Ríochta Aontaithe gur gá iarraidh ar na hoibreoirí córais tarchurtha tuilleadh anailíse a dhéanamh ar na torthaí sin agus é a dhéanamh ar bhealach níos mionsonraithe. Mheas an Coimisiún agus Rialtas na Ríochta Aontaithe go gcaithfeadh na hoibreoirí córais tarchurtha roinnt ceisteanna breise a fhreagairt maidir le gach rogha ar a ndearnadh staidéar, sular féidir leis an gCoiste moladh a dhéanamh do na Páirtithe maidir leis an rogha iomchuí dár gceart na nósanna imeachta teicniúla a fhorbairt ag an gcreat ama lá roimh ré. Thug an Coimisiún agus an Ríocht Aontaithe ar aird freisin nár comhlíonadh an amlíne atá leagtha amach in Iarscríbhinn 29 a ghabhann leis an gComhaontú Trádála agus Comhair. Ba cheart don Choiste a chuid oibleagáidí a chomhlíonadh áfach faoi Airteagal 312(1) agus Airteagal 317(2) den Chomhaontú Trádála agus Comhair. Tá an seasamh a bheidh le glacadh thar ceann an Aontais sa Choiste beartaithe dá bhrí sin chun tacaíocht a thabhairt don ghlacadh a dhéanfaidh an Coiste, de bhun Airteagal 312(1), Airteagal 317(2) agus Iarscríbhinn 29 a ghabhann leis an gComhaontú Trádála agus Comhair ar Mholadh do gach Páirtí chun iarraidh ar a oibreoirí córais tarchurtha i gcomhair leictreachais faoi seach an fhaisnéis bhreise a sholáthar, bunaithe ar liosta ceisteanna a bheidh i gceangal leis an Moladh, laistigh de 5 mhí ó dháta na hiarrata a dhéanfaidh gach Páirtí. 4.Bunús dlí 4.1.Bunús dlí don nós imeachta 4.1.1.Prionsabail Suitear le hAirteagal 218(9) den Chonradh ar Fheidhmiú an Aontais Eorpaigh (CFAE) go nglacfaidh ‘an Chomhairle, ar thogra ón gCoimisiún nó ó Ard‑Ionadaí an Aontais do Ghnóthaí Eachtracha agus don Bheartas Slándála, cinneadh lena bhfionrófar cur i bhfeidhm comhaontaithe agus lena mbunófar na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachasgníomhartha lena bhforlíonfar nó lena leasófar creat institiúideach an chomhaontaithe.’ (béim curtha leis) Áirítear leis an gcoincheap maidir le ‘gníomhartha ag a bhfuil éifeachtaí dlíthiúla’ ionstraimí, cé nach bhfuil éifeacht cheangailteach acu faoin dlí idirnáisiúnta, ‘atá ábalta tionchar cinntitheach a bheith acu ar inneachar na reachtaíochta arna glacadh le reachtas an Aontais’. 4.1.2.Cur i bhfeidhm maidir leis an gcás seo Is comhlacht é Coiste Speisialaithe an Aontais agus na Ríochta Aontaithe um Fhuinneamh a bunaíodh le Comhaontú Trádála agus Comhair AE-RA. Cuimsítear leis an ngníomh lena nglaoitear ar an gCoiste glacadh a dhéanamh gníomh ar dóigh go mbeidh éifeachtaí dlíthiúla aige. Rannchuidíonn sé le comhlíonadh na n‑oibleagáidí arna gcomhaontú ag na Páirtithe in Airteagal 312(1) agus Airteagal 317(2) den Chomhaontú Trádála agus Comhair. Ó tharla go ndéantar forbairt na socruithe trádála leictreachais idir an tAontas agus an Ríocht Aontaithe a riochtú agus a fhrámú leis an Moladh ón gCoiste, tá sé ábalta tionchar cinnte a bheith aige ar inneachar acquis an Aontais nó an bealach ina ndéanfar é a chur chun feidhme, go háirithe Rialachán (AE) 2015/1222 ón gCoimisiún lena mbunaítear treoirlíne maidir le leithdháileadh acmhainneachta agus le bainistiú ar phlódú. Leis an ngníomh beartaithe ní fhorlíontar ná ní leasaítear creat institiúideach an Chomhaontaithe Trádála agus Comhair. Dá bhrí sin, is é Airteagal 218(9) CFAE bunús dlí nós imeachta an chinnidh atá beartaithe.

4.2.Bunús substaintiúil dlí 4.2.1.Prionsabail Braitheann an bunús substaintiúil dlí atá le cinneadh faoi Airteagal 218(9) CFAE go príomha ar chuspóir agus ar ábhar an ghnímh atá beartaithe a nglacfar seasamh thar ceann an Aontais ina leith. Má shaothraítear dhá aidhm leis an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar an phríomhaidhm nó mar an phríomh‑chomhpháirt, agus an ceann eile mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús substaintiúil dlí aonair, is é sin an bunús dlí a éilítear de réir na príomhaidhme nó na príomh‑chomhpháirte. 4.2.2.Cur i bhfeidhm maidir leis an gcás seo Baineann príomhchuspóir agus ábhar an ghnímh atá beartaithe le réimse an fhuinnimh. Dá bhrí sin, is é Airteagal 194(1) CFAE bunús substaintiúil dlí an chinnidh atá beartaithe. 4.3.Conclúid Ba cheart Airteagal 194(1) CFAE a bheith ina bhunús dlí don chinneadh atá beartaithe, i gcomhar le hAirteagal 218(9) CFAE. 2022/0388 (NLE) Togra le haghaidh CINNEADH ÓN gCOMHAIRLE maidir leis an seasamh atá le glacadh thar ceann an Aontais Eorpaigh laistigh de Choiste Speisialaithe an Aontais agus na Ríochta Aontaithe um Fhuinneamh arna bhunú leis an gComhaontú Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile, maidir le socruithe trádála leictreachais idir an tAontas agus an Ríocht Aontaithe. COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 194(1) de, i gcomhar le hAirteagal 218(9) de, Ag féachaint don togra ón gCoimisiún Eorpach, De bharr an mhéid seo a leanas: (1)An 29 Aibreán 2021, ghlac an Chomhairle Cinneadh (AE) 2021/689 maidir le conclúid an Chomhaontaithe Trádála agus Comhair idir an tAontas Eorpach agus an Comhphobal Eorpach do Fhuinneamh Adamhach, de pháirt, agus Ríocht Aontaithe na Breataine Móire agus Thuaisceart Éireann, den pháirt eile (An Comhaontú Trádála agus Comhair’). Cuireadh an Comhaontú i bhfeidhm go sealadach ón 1 Eanáir 2021 agus tháinig sé i bhfeidhm an 1 Bealtaine 2021. (2)De bhun Airteagal 8(4), pointe (c), den Chomhaontú Trádála agus Comhair, féadfaidh an Coiste Speisialaithe um Fhuinneamh (an ‘Coiste’) cinntí agus moltaí a ghlacadh maidir le gach cás ina bhforáiltear dó sin sa Chomhaontú Trádála agus Comhair nó aon Chomhaontú forlíontach dar tharmlig an Chomhairle Comhpháirtíochta cumhachtaí dó, ar shaincheisteanna a bhaineann lena réimse inniúlachta. De bhun Airteagal 10(2) den Chomhaontú Trádála agus Comhair, glacfaidh Coiste cinntí agus déanfaidh sé moltaí trí chomhthoil. (3)Ceanglaítear le hAirteagal 311(1) den Chomhaontú Trádála agus Comhair ar gach Páirtí a áirithiú go mbeidh leithdháileadh acmhainneachta agus bainistiú ar phlódú ar idirnascairí leictreachais margadhbhunaithe, trédhearcach agus neamh‑idirdhealaitheach. Ba cheart do na Páirtithe aghaidh a thabhairt, i measc nithe eile agus de réir mar is iomchuí, ar ríomh acmhainneachta, bainistiú ar phlódú agus socruithe trádála le haghaidh gach creat ama ábhartha, lena n‑áirítear an creata ama lá roimh ré. De bhun Airteagal 311(1), pointe (f), i gcomhar le hAirteagal 311(2) den Chomhaontú Trádála agus Comhair, áiritheoidh gach Páirtí go mbeidh leithdháileadh acmhainneachta agus bainistiú ar phlódú thar idirnascairí leictreachais comhordaithe idir an tAontas agus oibreoirí córais tarchurtha na Ríochta Aontaithe (na ‘OCTanna’) le haghaidh gach creat ama ábhartha agus ní chiallóidh comhordú den sórt sin rannpháirtíocht na n‑oibreoirí sin i nósanna imeachta ábhartha an Aontais ná ní bheidh sé intuigthe leis. (4)Ceanglaítear le hAirteagal 312(1) den Chomhaontú Trádála agus Comhair go nglacfaidh an Coiste, le haghaidh leithdháileadh acmhainneachta agus bainistiú ar phlódú ag an gcéim lá roimh ré, mar ábhar tosaíochta, na céimeanna is gá i gcomhréir le hAirteagal 317 chun a áirithiú go bhforbróidh oibreoirí córais tarchurtha i gcomhair leictreachais socruithe ina leagfar amach nósanna imeachta teicniúla le haghaidh an chreata ama lá roimh ré. (5)An 22 Eanáir 2021, sholáthair Ard‑Stiúrthóireacht Fuinnimh an Choimisiúin Eorpaigh agus Roinn Gnó, Fuinnimh agus Straitéise Tionsclaíche Rialtas na Ríochta Aontaithe réamh‑mholadh do na hoibreoirí córais tarchurtha, sular thosaigh an Coiste ar an obair. Maidir le ríomh acmhainneachta agus leithdháileadh acmhainneachta don chreat ama lá roimh ré tugadh cuireadh sa réamh‑mholadh d’oibreoirí córais tarchurtha samhail spriocdhírithe lá roimh ré a ullmhú maidir leis an gcoincheap de ‘chúpláil toirte scaoilte ilréigiúin’ i gcomhréir le hAirteagal 312(1), Airteagal 317(2) agus (3) agus Iarscríbhinn 29 a ghabhann leis an gComhaontú Trádála agus Comhair. Maidir le ríomh acmhainneachta agus leithdháileadh acmhainneachta le haghaidh creataí ama seachas an creat ama lá roimh ré, tugadh cuireadh leis an réamh‑mholadh d’oibreoirí córais tarchurtha na bPáirtithe togra le haghaidh amlíne a ullmhú chun na dréacht‑nósanna imeachta teicniúla a fhorbairt.